Începând de joi după-amiază, 22 iunie 2017, SCM Pitești a devenit oficial FC Argeș! Consiliul Local Pitești, întrunit în ședință extraordinară, a cedat brandul FC Argeș către clubul finanțat de autoritățile locale și nou-promovat în Liga 2.

Săptămâna trecută, aleșii locali piteșteni au cumpărat cu 660.000 lei, sumă ce include TVA, brandul FC Argeș de la ANAF și au anunțat încă de pe atunci că acesta va fi cedat echipei SCM Pitești care din acest sezon competițional va evolua în liga secundă cu denumirea de FC Argeș. Primarul Cornel Ioniță a anunțat joi seară această mutare printr-o postare pe pagina personală de Facebook.

„Dragi piteșteni, iubitori ai sportului și ai fotbalului, ai echipei FC Arges,

Am marea bucurie să vă anunț că astăzi marcăm reapariția FC Argeș Pitești, clubul fanion al sportului argeșean. Consiliul Local a achiziționat brandul FC Argeș, iar, astăzi, Consiliul Local a transmis brandul către SCM Pitești, care, de astăzi, a devenit FC Argeș. Echipa de fotbal FC Argeș va evolua în sezonul 2017-2018 în Liga a doua, dar vom face toate eforturile ca ea sa revină cât mai curând pe prima scenă fotbalistică a țării. Așadar, legenda continuă! Vă așteptăm în număr cât mai mare la stadion!”, este mesajul transmis de Cornel Ionică pe contul de Facebook.

După promovarea în Liga 2, SCM Pitești, noul FC Argeș, a bifat cinci transferuri, a numit un nou antrenor principal, l-a convins pe preparatorul fizic să își prelungească înțelegerea contractuală și a adus și un director de marketing.

Astfel, Iordan Eftimie este noul antrenor principal după ce Nicolae Dică a plecat la FCSB, Dan Didiță va continua ca preparator fizic, Jean Barbu a fost convins să se alăture staffului administrativ, iar jucătorii cu care până acum s-a bătut palma sunt: portarul Octavian Popescu (ex CS Mioveni), fundașul Cătălin Stan (ex FC Brașov), mijlocașii Antonio Cruceru (ex Academica Clinceni, împrumutat de la Viitorul) și Alin Popa (ex CS Mioveni) și Andrei Nilă (ex CS Mioveni).

Articol scris de Marius DUINEA (Curierul zilei)